Id-Dipartiment tal-Akkomodazzjoni Soċjali għandu 3,163 applikazzjoni minn persuni li qegħdin ifittxu akkomodazzjoni aħjar minn dik li għandhom illum b’għajnuna tal-Gvern. Dan intqal mill-Ministru għall-Familja u s-Solidarjetà Soċjali Michael Farrugia fi tweġiba parlamentari lid-deputat Claudio Grech. Il-Ministru Farrugia qal li l-akbar għadd ta’ applikazzjonijiet kienu minn residenti li joqogħdu l-Belt. B’kollox daħlu 236 applikazzjoni. Mil-lokalità ta’ Bormla daħlu 182 applikazzjoni waqt li kien hemm ukoll 172 applikazzjoni għal akkomodazzjoni aħjar minn residenti li jgħixu f’San Pawl il-Baħar.